ناس کورد-
کۆمپانیای نێتفلێکسی ئەمریکی ئاشکرایکرد، بەرانبەر بە پەخشنەکردنی بەرنامەیەکی تەنز و ڕەخنە ئامێزی ئەمریکی دژ بە حکومەتی سعودیە، کۆمپانیاکە چارەسەرێکی مامناوەندی پێشکەش بەو وڵاتە کردووە و سعودیە ڕازی بووە بەرانبەر بە پەخشنەکردنی ئەو بەرنامانە، ڕەزامەندی داوە بابەتێکی سێکسی لەسەر تۆڕەکەی پەخشبکرێت.
کێشەی نێوان کۆمپانیای نێتفلیکس وحکومەتی سعودیە دەگرێتەوە بۆ ناوەڕاستی ساڵی 2019 کاتێک کۆمپانیاکە لە ڕێگەی بەرنامەیەکییەوە بە ناوی (یاسای پاتریوت لەگەڵ حەسەن منیهاج) ڕەخنە و تەنزێکی زۆری ئاڕاستەی دەسەڵاتدارانی سعودیە کرد لە بارەی کوشتنی ڕۆژنامەنوسی سعودی (جەمال خاشقچی) و تێوەگلانی ئەو وڵاتە لە جەنگی یەمەندا.
دوای پەخشکردنی ئەڵقەکە، کۆمپانیای نێتفلیکس ڕایگەیاند، لەسەر داوای سعودیەوە ئەو ئەڵقەیە لە یوتوب سڕاوەتەوە، بەڵام دوای ماوەیەک وتەبێژی کۆمپانیاکە ڕەتیکردەوە سعودیە داوای لە کۆمپانیاکە کردبێت ئەو ئەڵقەیە بسرێتەوە وکۆمپانیاکەش ئەوکارەی نەکردووە.
ڕێد هاستینگز، بەڕێوەبەری جێبەجێکاری کۆمپانیای نێتفلێکس لە ( 10ی ئەیلول)ی ئەمساڵدا بە میدیاکانی ڕاگەیاندبوو، "ئەڵقەکە لە یوتیوب سڕاوەتەوە بەرانبەر بەوەی سعودیە ڕازیبێت بابەتێکی سێکسی لەسەر تۆڕەکەی پەخشبکرێت".
وتیشی: "سعودیە ڕەزامەندی داوە کۆمپانیاکە چەند زنجیرە درامایەکی تایبەت بە پەروەردەی سێکسی لەسەر تۆڕە ئینتەرنێتی پەخشبکرێت".